KIRJALLINEN KYSYMYS E-3452/00

esittäjä(t): Giovanni Pittella (PSE) komissiolle

(7. marraskuuta 2000)

Aihe: Vuosikertomus huumausaineongelmasta

Vuoden 2000 vuosikertomus huumausaineongelmasta Euroopan unionissa julkaistiin aivan äskettäin. Se tarjoaa ensimmäisen tärkeän tilaisuuden tutkia, mitä tuloksia on saatu vuosiksi 20002004 hyväksytystä toimintasuunnitelmasta, jonka Helsingin Eurooppa-neuvosto hyväksyi vuonna 1999.

Kertomuksesta käyvät ilmi mm. seuraavat seikat:

- kannabis on edelleen kaikkein yleisin huumausaine Euroopan unionissa; vähintään 45 miljoonaa eurooppalaista on kokeillut sitä ainakin yhden kerran; suurin osa huumausainerikoksista koskee tätä ainetta, ja sen käyttö on erityisen yleistä nuorison keskuudessa;

- amfetamiini ja ecstasy ovat seuraavaksi yleisimmät huumausaineet; niiden käyttö on siirtymässä suurista diskotapahtumista pienempiin ja hajaantuneempiin yhteyksiin;

- kokaiinin käyttö on leviämässä yhä useampiin väestöryhmiin;

- heroiinin käyttäjät ovat pääasiassa aikuisia, joilla on vaikeita sosiaalisia, psykiatrisia ja terveydellisiä ongelmia;

- hiv:n ja hepatiitti B:n ja C:n esiintymistiheys suonensisäisiä huumausaineita käyttävien narkomaanien keskuudessa näyttää vakaalta;

- monissa Euroopan maissa huumausaineongelmaa pyritään torjumaan pikemminkin kysyntää kuin tarjontaa vähentämällä, ja huumeiden torjunnassa ja rikosten ehkäisyssä keskitytään täsmällisten ja tieteellisesti todistettavissa olevien tietojen tarjoamiseen; joissakin maissa on myös käytössä keinoja olla rankaisematta rikkomuksesta, jos se on perusteltua käytön määrän ja laadun perusteella.

Pitääkö komissio näin ollen tarpeellisena hyväksyä jäsenvaltioita koskevia suoria toimia ja ohjeita, joissa on otettu huomioon edellä mainitut suuntaukset ja huumausaineongelman uudet piirteet?

David Byrnen vastaus komission puolesta

(25. tammikuuta 2001)

Euroopan huumausaineiden ja niiden väärinkäytön seurantakeskuksen (EDMC) vuosiraportissa 2000 esitettyjä tietoja ja aiemmista raporteista saatuja tietoja on tarkasteltu huolellisesti ja käytetty apuna laadittaessa EU:n huumausainestrategiaa(1) ja huumausaineita koskevaa unionin toimintasuunnitelmaa vuosiksi 20002004(2). Komissiolla on näiden raporttien ansiosta nyt paljon tarkempi ja luotettavampi käsitys unionin huumausainetilanteesta.

Huumausaineita koskeva unionin toimintasuunnitelma tarjoaa yleiset puitteet huumausaineisiin liittyville toimille ja toimintalinjoille unionissa. Siinä edistetään tasapainoista ja yhtenäistä toimintamallia huumausainekysymyksessä. Huumausaineiden kysynnän ja tarjonnan vähentäminen sekä huumausainekaupan vastaiset toimet nähdään toisiaan vahvistavina politiikan osatekijöinä.

Komissio ottaa arvoisan parlamentin jäsenen tähdentämät seikat ja suuntaukset huomioon huumausaineita koskevan unionin toimintasuunnitelman täytäntöönpanossa. Niitä tarkastellaan erityisesti silloin, kun valitaan yhteisön eri ohjelmien perusteella rahoitettavia hankkeita.

Huumausaineiden väärinkäytön ehkäisemistä koskevasta yhteisön ohjelmasta on jo rahoitettu useita hankkeita, jotka liittyvät suoraan EDMC:n raportissa esiin otettuihin seikkoihin. Myös yhteisön tutkimuksen ja kehittämisen puiteohjelmasta rahoitetaan huumausaineisiin liittyvää tutkimusta.

Rikollisuuden ehkäisemisen alalla komissio hyväksyi marraskuussa 2000 tiedonannon rikollisuuden ehkäisemisestä unionissa(3), jossa ehdotetaan kokonaisvaltaista toimintamallia ja yhteisiä suuntaviivoja sekä rikollisuuden että järjestäytyneen rikollisuuden ehkäisemiseksi. Asiakirjaan sisältyy lisäksi ehdotus neuvoston päätökseksi tuki-, vaihto-, koulutus- ja yhteistyöohjelman perustamisesta rikollisuuden ehkäisemiseksi (Hippokrates).

(1) Euroopan unionin neuvosto, Bryssel, 1. joulukuuta 1999, 12555/3/99, rev. 3, limité Cordrogue 64.

(2) Euroopan unionin neuvosto, Bryssel, 7. kesäkuuta 2000, 9283/00, limité, Cordrogue 32.

(3) KOM(2000) 786 lopullinen.